Te voltál szeretőm, nem más
Te voltál szeretőm, nem más,
Még is gyalázatomra jársz;
No csak járjál, én nem bánom,
Kedvesebb más, a mint látom.

Búra, búra, búbánatra,
Bár ne is születtem volna;
Édes szülém kis koromba,
Zárt volna a koporsóba.

Tett volna egy lepedőbe,
Vitt volna a temetőbe.
Ne nőttem volna fel nagyra,
Ne volnék a világ rabja.

Adjon isten jobb szerelmet,
Többet nem fogod kezemet.
Jól megnézd kökényszememet,
Többé nem beszélek veled.
Népköltészet